[pic] | COMISIA COMUNITĂŢILOR EUROPENE |

Bruxelles, 15.12.2008

COM(2008) 844 final

RAPORT AL COMISIEI

PRIVIND ACTIVITATEA COMITETELOR ÎN 2007

{SEC(2008) 3018}

RAPORT AL COMISIEI

PRIVIND ACTIVITATEA COMITETELOR ÎN 2007

În conformitate cu articolul 7 alineatul (4) din Decizia 1999/468/CE a Consiliului din 28 iunie 1999, Comisia prezintă în cele ce urmează raportul anual privind activitatea comitetelor în 2007. Acesta conține observații generale privind dezvoltarea sistemului de comitologie, o prezentare generală a activităților comitetelor și o anexă cu statistici detaliate referitoare la comitetele individuale, clasificate în funcție de departamentele individuale ale Comisiei care sunt vizate[1]. Anexa prezintă, de asemenea, observații referitoare la schimbările survenite în numărul comitetelor și la evenimentele excepționale legate de proiecte de măsuri specifice, precum avize nefavorabile și sesizări ale Consiliului.

1. OBSERVAțII GENERALE PRIVIND DEZVOLTAREA SISTEMULUI DE COMITOLOGIE

1.1. Punerea în aplicare a reformei procedurii de comitologie (Decizia nr. 2006/512/CE a Consiliului de modificare a Deciziei 1999/468/CE a Consiliului)

1.1.1. Aliniere

Alinierea actelor de bază existente la noile proceduri ale comitetelor este un exercițiu bine cunoscut, deoarece a mai fost realizat pentru Decizia 1999/468/CE a Consiliului. Cele patru regulamente de aliniere, adoptate în 2003[2], au modificat, pe rând, toate actele juridice de bază existente, dar exclusiv în ceea ce privește procedurile comitetelor, fără a opera alte modificări ale conținutului acestora. La momentul respectiv, alinierea a constat în eliminarea variantelor pentru fiecare procedură (gestionare, reglementare și salvgardare). Prin urmare, modificările erau pur automate, ceea ce a facilitat aprobarea acestora de către legislator.

În schimb, criteriile prevăzute în procedura de reglementare cu control (PRAC) introdusă de Decizia 2006/512/CE a Consiliului sunt obligatorii. Aceasta înseamnă că trebuie prevăzută PRAC ori de câte ori sunt îndeplinite condițiile de aplicare. În caz contrar, actul juridic de bază adoptat este ilegal. Prin urmare, fiecare caz trebuie examinat în funcție de propriile sale caracteristici pentru a determina dacă sunt îndeplinite condițiile de aplicare a noii proceduri.

Într-o declarație comună[3], Parlamentul European, Consiliul și Comisia au convenit asupra unei liste de acte juridice de bază care trebuie aliniate urgent la PRAC. Cele 26 de propuneri de aliniere prioritară au fost adoptate de Comisie la 22 decembrie 2006.

De asemenea, trebuie aliniate toate celelalte acte juridice de bază adoptate prin procedura de codecizie care nu sunt enumerate în declarația comună adoptată în iulie 2006. Comisia s-a angajat să revizuiască toate actele juridice existente și, dacă este cazul, să prezinte propuneri relevante pentru alinierea acestora înainte de sfârșitul anului 2007.

Având în vedere numărul actelor vizate, exercițiul de examinare a început în ianuarie 2007. Au fost identificat în total 225 de acte care necesită să fie aliniate .

Pentru a evita o abordare fragmentară, care ar fi fost imposibil de aplicat pentru aproximativ 200 de propuneri în curs de revizuire și care ar fi generat inconsecvențe majore, Comisia a decis să prezinte „propuneri omnibus” în loc de 200 de propuneri individuale. Acest lucru ar putea ajuta Parlamentul European și Consiliul să analizeze diversele cazuri într-un mod mai cuprinzător și mai consecvent.

Comisia a adoptat în mod corespunzător:

- la 23 noiembrie 2007, comunicarea către Parlamentul European și Consiliu care explică scopurile alinierii generale și metoda urmată pentru a realiza acest exercițiu. Comunicarea respectivă prezintă o listă a tuturor actelor de bază vizate de alinierea generală;

- tot la 23 noiembrie 2007, prima „propunere omnibus” care vizează 59 de acte de bază;

- la 19 decembrie 2007, alte două „propuneri omnibus” , una vizând 47 de acte de bază, cealaltă - 4 acte de bază adoptate în aplicarea titlului IV din partea III a Tratatului de instituire a Comunității Europene, pentru a ține seama de dispozițiile speciale care se aplică Danemarcei, Regatului Unit și Irlandei în acest domeniu;

- cea de-a patra și ultima propunere „omnibus” (care vizează 46 de acte) a fost adoptată în februarie 2008.

1.1.2. Revizuirea acordurilor bilaterale

Acordul bilateral (Comisie/Parlamentul European) din octombrie 2000 privind procedurile de punere în aplicare a Deciziei privind comitologia a trebuit revizuit pentru a fi aliniate la declarația privind transparența/actualizarea registrului și cu noua procedură de reglementare cu control și, ori de câte ori este posibil, pentru a simplifica regimul actual.

Negocierile au avut loc în 2007 și s-au găsit rapid soluții de compromis pentru aproape toate problemele nesoluționate. Rezultatele negocierilor trebuiau aprobate în mod oficial de ambele instituții în cursul primei jumătăți a anului 2008. Se prefigura intrarea în vigoare a acordului revizuit la 3 iunie 2008.

1.1.3. Comitologie și transparență: înregistrarea și depozitarea documentelor de comitologie

Într-o declarație referitoare la articolul 7 alineatul (3) din Decizia 1999/468/CE a Consiliului (declarația privind transparența)[4], Comisia se angajează să îmbunătățească registrul de comitologie, pentru a permite Parlamentului European să urmărească mai bine diferitele etape și calendarul fiecărei proceduri a comitetelor și să facă distincție între diversele tipuri de documente primite.

Prin urmare, ca măsură de însoțire a reformării Deciziei 1999/468/CE a Consiliului, Comisia a dezvoltat un registru de comitologie nou și mult îmbunătățit pentru a facilita un acces mai transparent și mai coerent al Parlamentului European și al publicului larg la documente și la alte informații relevante. Noul registru a devenit operațional la 1 aprilie 2008[5].

1.2. Dezvoltarea jurisprudenței

În hotărârea din 13 septembrie 2007 (Cauza C-443/05, Common Market Fertilizers SA), Curtea de Justiție a confirmat jurisprudența „Forest Focus” (a se vedea rezumatul cauzei C-122/04, hotărârea din 23 februarie 2006, în raportul pentru 2006). Curtea subliniază faptul că textul articolului 2 din Decizia privind comitologia implică, în mod clar, caracterul neobligatoriu al criteriilor aplicabile pentru alegerea procedurii comitetului, aspect confirmat în mod expres în al cincilea considerent al deciziei menționate. Prin urmare, fără a se aduce atingere unei eventuale aplicări a procedurii de consultare, măsurilor generale li se poate aplica fie litera (a), fie litera (b) de la articolul 2 din Decizia privind comitologia. Acestea pot face obiectul procedurii de gestionare atunci când sunt strâns legate de măsuri cu caracter individual și se înscriu într-un cadru suficient de dezvoltat chiar în actul de bază. În schimb, tot fără a aduce atingere unei eventuale aplicări a procedurii de consultare, măsurilor cu caracter individual li se poate aplica exclusiv litera (a) de la articolul 2 din Decizia privind comitologia.

În acest caz, trimiterea la procedura comitetului de la articolul 239 din Codul vamal presupune recurgerea la procedura de reglementare, aplicabilă măsurilor cu caracter general. Curtea a afirmat că articolul 239 din Codul Vamal nu impune Comisiei nicio obligație de a utiliza o anumită procedură pentru a lua decizii individuale – în acest caz, examinarea concretă a cererilor de rambursare sau de remitere a taxelor vamale. Prin urmare, cererea reclamantei (Common Market Fertilizers SA) prin care a contestat legalitatea deciziilor individuale luate de Comisie fără a folosi nicio procedură specifică de comitologie nu era întemeiată.

În hotărârea din 23 octombrie 2007 (C-403/5, „Philippines Border Management Project”), Curtea a anulat decizia Comisiei de aprobare a finanțării unui proiect legat de securitatea frontierelor în Filipine de la linia 19 10 02 din bugetul general al Comunităților Europene. Curtea a hotărât că, dat fiind că decizia atacată urmărește un obiectiv în materie de luptă împotriva terorismului și a criminalității internaționale, care depășește cadrul politicii de cooperare pentru dezvoltare urmărit de Regulamentul nr. 443/92, Comisia a depășit competențele de executare conferite de Consiliu la articolul 15 din regulamentul respectiv.

2. PREZENTARE GENERALă A ACTIVITățILOR

2.1 Numărul comitetelor

Este important să se facă distincție între comitetele de comitologie, pe de o parte, și celelalte entități, în special „grupurile de experți” create chiar de către Comisie, pe de altă parte. Acestea din urmă se ocupă de pregătirea și punerea în aplicare a politicilor, în timp ce comitetele de comitologie sunt implicate în punerea în aplicare a actelor legislative. Prezentul raport este dedicat exclusiv comitetelor de comitologie. Numărul comitetelor de comitologie la data de 31 decembrie 2007 a fost calculat pe sectoare de activitate (a se vedea tabelul 1 ). Cifrele pentru anul precedent (situația la 31 decembrie 2006) sunt prezentate, de asemenea, pentru comparație.

Tabelul I – NUMăRUL TOTAL AL COMITETELOR

Sectorul de politici | 2006 | 2007 |

Întreprinderi și Industrie (ENTR) | 33 | 33 |

Ocuparea Forței de Muncă, Afaceri Sociale și Egalitate de Șanse (EMPL) | 8 | 4 |

Agricultură și Dezvoltare Rurală (AGRI) | 30 | 31 |

Energie și Transporturi (TREN) | 36 | 35 |

Mediu (ENV) | 35 | 35 |

Cercetare (RTD) | 3 | 5 |

Societatea Informațională și Media (INFSO) | 12 | 9 |

Pescuit și Afaceri Maritime (MARE) | 4 | 4 |

Piața Internă (MARKT) | 13 | 13 |

Politica Regională (REGIO) | 3 | 1 |

Impozitare și Uniune Vamală (TAXUD) | 10 | 11 |

Educație și Cultură (EAC) | 12 | 6 |

Sănătate și Protecția Consumatorilor (SANCO) | 16 | 17 |

Justiție, Libertate și Securitate (JLS) | 15 | 21 |

Relații Externe (RELEX) | 4 | 3 |

Comerț (TRADE) | 12 | 12 |

Extindere (ELARG) | 4 | 3 |

EuropeAid (AIDCO) | 15 | 9 |

Ajutor Umanitar (ECHO) | 1 | 1 |

Statistici (ESTAT) | 8 | 9 |

Buget (BUDG) | 2 | 2 |

Oficiul de Luptă Antifraudă (OLAF) | 1 | 1 |

Tehnologia informației (DIGIT) | 0 | 1 |

TOTAL | 277 | 264 |

2.2 Numărul de avize și măsuri de punere în aplicare

Asemenea rapoartelor anterioare, prezentul raport conține cifrele globale referitoare la avizele formale emise de comitete și măsurile de punere în aplicare (și anume, acte legislative, decizii administrative și de finanțare) adoptate ulterior de Comisie. Aceste cifre măsoară „rezultatele” concrete ale comitetelor (a se vedea tabelul II ). Numărul total de avize emise de comitete în 2007 a fost de 2613 (în comparație cu 2 933 în 2006); numărul de măsuri de punere în aplicare adoptate de Comisie a fost de 2522 (în comparație cu 2 862 în 2006).

Tabelul II - Numărul de avize șI MăSURI DE PUNERE ÎN APLICARE (2007)

Avize | Măsuri de punere în aplicare | Avize | Măsuri de punere în aplicare |

ENTR | 292 | 269 | SANCO | 343 | 331 |

EMPL | 14 | 14 | JLS | 27 | 23 |

AGRI | 963 | 963 | RELEX | 4 | 4 |

TREN | 41 | 39 | TRADE | 10 | 8 |

ENV | 65 | 62 | ELARG | 86 | 83 |

RTD | 57 | 57 | AIDCO | 388 | 388 |

INFSO | 37 | 36 | ECHO | 37 | 37 |

MARE | 30 | 29 | ESTAT | 29 | 18 |

MARKT | 11 | 8 | BUDG | 3 | 3 |

REGIO | 13 | 13 | OLAF | 0 | 0 |

TAXUD | 74 | 63 | DIGIT | 2 | 1 |

EAC | 87 | 73 |

Numărul mare de măsuri de punere în aplicare adoptate în anumite sectoare de politici – Agricultură (963), EuropeAid (388), Sănătate și Protecția Consumatorilor (331), Întreprinderi (269) , Cercetare (57) și Societatea informațională (36) – reflectă din nou intensitatea activităților delegate Comisiei în aceste domenii prin procedurile comitetelor[6]. În comparație cu anul precedent, s-a constatat o scădere în domeniul Agriculturii (963 de măsuri de punere în aplicare 2007, în comparație cu 1 576 în 2006) și al Cercetării (57 în 2007, în comparație cu 212 în 2006).

[1] Anexa este prezentată ca document de lucru separat al serviciilor Comisiei.

[2] Regulamentul (CE) nr. 806/2003 al Consiliului din 14 aprilie 2003, Regulamentul (CE) nr. 807/2003 al Consiliului din 14 aprilie 2003, Regulamentul (CE) nr. 1105/2003 al Consiliului din 26 mai 2003 și Regulamentul (CE) nr. 1882/2003 al Parlamentului European și al Consiliului din 29 septembrie 2003.

[3] JO C 255, 21.10.2006, p. 1.

[4] JO C 171, 22.7.2006, p. 21.

[5] http://ec.europa.eu/transparency/regcomitology/index_en.htm.

[6] Trebuie precizat faptul că numai numărul de măsuri adoptate nu indică importanța politică, economică sau financiară a deciziilor luate.